ས་ཀྱིས་བསྐོར༔ ཞལ་ཟས་ཚོགས་ལ་སྤྱན་འདྲེན་གཤེགས་སུ་གསོལ༔ རྩལ་སྣང་མ་འགགས་ལྷུན་གྲུབ་ཕོ་བྲང་ནས༔ རྡོ་རྗེ་སེམས་དཔའ་འཇིག་རྟེན་དབང་ཕྱུག་ལ༔ དཀྱིལ་འཁོར་འདུས་སྡེ་ལྷ་ཚོགས་རྣམས་ཀྱིས་བསྐོར༔ ཞལ་ཟས་ཚོགས་ལ་སྤྱན་འདྲེན་གཤེགས་སུ་གསོལ༔ བདེ་ཆེན་ལྷུན་གྲུབ་ཀུན་ཁྱབ་ཕོ་བྲང་ནས༔ དགའ་རབ་རྡོ་རྗེ་གསང་བདག་གཏུམ་པོ་ལ༔ རིག་འཛིན་ཀུན་འདུས་རོལ་པའི་ཚོགས་ཀྱིས་བསྐོར༔ ཞལ་ཟས་ཚོགས་ལ་སྤྱན་འདྲེན་གཤེགས་སུ་གསོལ༔ རྔ་ཡབ་གླིང་དང་གསང་བ་ཡོངས་རྫོགས་ནས༔ རིག་འཛིན་པད་འབྱུང་གྲུབ་ཐོབ་རྒྱ་མཚོ་ལ༔ དབྱིངས་ཕྱུག་ཌཱཀྐི་མ་སྲིང་འབུམ་གྱིས་བསྐོར༔ ཞལ་ཟས་ཚོགས་ལ་སྤྱན་འདྲེན་གཤེགས་སུ་གསོལ༔ ཧེ་རུ་ཀ་ཡི་གནས་བརྒྱད་ཕོ་བྲང་ནས༔ ཁྱབ་བདག་ཁྲག་འཐུང་ཞིང་སྐྱོང་ཡབ་ཡུམ་ལ༔ དྲེགས་སྡེ་ཤན་པ་ཉི་ཁྲི་འཁོར་གྱིས་བསྐོར༔ ཞལ་ཟས་ཚོགས་ལ་སྤྱན་འདྲེན་གཤེགས་སུ་གསོལ༔ ཕྱི་ནང་གནས་ཡུལ་དུར་ཁྲོད་སྣ་ཚོགས་ནས༔ སྤྲུལ་པ་ཡང་སྤྲུལ་ཆོས་སྐྱོང་རྒྱ་མཚོ་ལ༔ དམ་ཚིག་བྱ་ར་སྒྲུབ་པས་འཁོར་གྱིས་བསྐོར༔ ཞལ་ཟས་ཚོགས་ལ་སྤྱན་འདྲེན་གཤེགས་སུ་གསོལ༔ ཨོྃ་བཛྲ་ས་མཱ་ཡ་ཛ་ཛཿ ཕཻཾ་སརྦ་དྷརྨ་པཱ་ལ་ཀྵེ་ཊ་པ་ལ་སྭཱ་ཧཱ༔ «དེ་ནས་ཚོགས་མཆོད་པ་ནི༔» ཧཱུྃ༔ བླ་མ་རིགས་འདུས་རྒྱལ་བ་དང་༔ ཁྱད་པར་ཀུན་བཟང་རྡོ་རྗེ་འཆང་༔ རྡོར་སེམས་ལོངས་སྐུ་སྤྱན་རས་གཟིགས༔ དགའ་རབ་གསང་བདག་གཏུམ་པོ་ཆེ༔ པད་འབྱུང་གྲུབ་ཐོབ་མཁའ་འགྲོའི་ཚོགས༔ ཁྲག་འཐུང་ཞིང་སྐྱོང་ཡབ་ཡུམ་དང་༔ སྡེ་བརྒྱད་སྤྲུལ་པ་ཡང་སྤྲུལ་བཅས༔ དཀྱིལ་འཁོར་བྱ་ར་སྒྲུབ་པ་ཡི༔ ཆོས་སྐྱོང་དམ་ཅན་རྒྱ་མཚོ་ལ༔ ཞལ་ཟས་ཚོགས་ཀྱི་མཆོད་པ་འབུལ༔ སྨན་རཀ་བདུད་རྩིའི་མཆོད་པ་འབུལ༔ ཤ་ཁྲག་གཏོར་མའི་མཆོད་པ་འབུལ༔ སྤྱན་གཟིགས་མཐུན་རྫས་མཆོད་པ་འབུལ༔ ཕྱི་ནང་གསང་བའི་མཆོད་པ་འདིས༔ ཞི་བ་དབྱིངས་ཀྱི་ཐུགས་དམ་བསྐང་༔ དྲག་པོ་ཁྲོས་པའི་ཐུགས་དམ་བསྐང་༔ ཁྲག་འཐུང་མགོན་པོའི་ཐུགས་དམ་བསྐང་༔ ཡུམ་མཆོག་ལྷ་མོའི་ཐུགས་དམ་བསྐང་༔ བམ་རོ་ཕོ་མོའི་ཐུགས་དམ་བསྐང་༔ དྲེགས་པ་སྡེ་བརྒྱད་ཐུགས་དམ་བསྐང་༔ སྡེ་དཔོན་སུམ་ཅུའི་ཐུགས་དམ་བསྐང་༔ སྔགས་བདག་ཡང་འཁོར་ཐུགས་དམ་བསྐང་༔ དམ་ཅན་རྒྱ་མཚོའི་ཐུགས་དམ་བསྐང་༔ དཀྱིལ་འཁོར་ཐུགས་དམ་བསྐངས་གྱུར་ནས༔ བདག་གི་གཡར་དམ་སོར་ཆུད་ནས༔ མཆོག་དང་ཐུན་མོང་དངོས་གྲུབ་སྩོལ༔ དམ་ཚིག་འགལ་དང་ཉམས་ཆག་རྣམས༔ ཞལ་ཟས་ཚོགས་ཀྱི་མཆོད་པས་བཤགས༔ དགྱེས་པར་བསྐྱེད་ལ་ཕྲིན་ལས་སྩོལ༔ ཨོཾ་ཨཱཿཧཱུྃ་གུ་རུ་དྷེ་ཝ་ཌཱཀྐི་ནཱི་སརྦ་དྷརྨ་པཱ་ལ་ཡ་ག་ཎ་ཙཀྲ་ལ་ཁཱ་ཧི༔ ཨོྃ་བཛྲ་ས་མ་ཡ་སརྦ་ཤུདྡྷེ་ཧོཿ ཨ་ལ་ལ་ཧོཿ ཀུན་བཟང་བདེ་ཆེན་ཡངས་པའི་ཀློང་དུ་མཆོད་ཅིང་བསྐངས་ཏེ་བཤགས་ནས་སོར་ཆུད་ཅིང་མཆོག་དང་ཐུན་མོང་གི་དངོས་གྲུབ་ཐམས་ཅད་བདག་ལ་བསྩལ་དུ་གསོལ༔ སརྦ་སིདྡྷི་ཕ་ལ་ཨ་ལ་ལ་ཧོཿ «ཞེས་པས་ཚོགས་མཆོད་རྣམ་གསུམ་ཕྱོགས་གཅིག་ཏུ་བཏང་སྟེ་དངོས་གྲུབ་ཀྱང་རོལ་དགའ་སྟོན་ཆེན་པོ་བྱའོ༔ དེ་ནས་ཚོགས་ལིང་བསྒྲལ་བར་ཧོམ་བསྐྱེད་བྱ་བ་ནི༔» ན་མོ༔ རང་ཉིད་དཔལ་ཆེན་མདུན་དུ་དྲག་པོའི་སྣོད༔ ལྕགས་ཁང་ནག་པོ་མུན་པ་དགུ་རིམ་ཅན༔ དེ་ནང་དགྲ་བགེགས་བྱད་མ་མངོན་སུམ་གསལ༔ ཕཊ྄ཿ བླ་མ་རྒྱལ་བ་རིགས་འདུས་ཞི་ཁྲོ་དང་༔ བཀའ་སྡོད་ཆོས་སྐྱོང་བཅས་པའི་བདེན་སྟོབས་ཀྱིས༔ བསྟན་དགྲ་སྒོས་དགྲ་གནོད་བྱེད་གང་ཡིན་པ༔ ཐ་མའི་ལིངྒ་འདི་ལ་མྱུར་དུ་ཁུག༔ ནྲྀ་ཏྲི་དགྲ་བོ་ཤྭ་ར་མ་ཏྲི་འགྲིམ་འགྲིམ་ཛ་ཛཿ «ཕུར་ཐུན་བརྡེག་པ་ནི༔» ཧཱུྃ༔ དཔལ་ཆེན་ཁྲག་འཐུང་འབར་བའི་ཐུགས་ཀ་ནས༔ ལས་བྱེད་ཕོ་ཉ་ཤན་པ་བམ་གཉིས་འཕྲོས༔ མེ་ཆུ་ཚ་ངར་འཁྲིགས་པའི་དབལ་ཕུར་གསལ༔ འདྲིལ་ཞིང་ནམ་མཁའི་མཐོངས་ནས་གདབ་པ་ཡིས༔ བྱད་མའི་འདུ་ཕུང་ཤིག་ཅིག་མཱ་ར་ཡ༔ ཨོཾ་བཛྲ་ཏྲི་ཏྲི་བཾ་ཏྲི་མརྒ་ཊ་བཾ་བྷྱོཿ བཛྲ་ཀཱི་ལི་ཀཱི་ལ་ཡ་ཧཱུྃ་ཕཊ྄ཿ «གཏུབ་ཅིང་མཆོད་པ་ནི༔» ཧོཿ ལས་བྱེད་མཚོན་ཐོགས་མང་པོས་ཐུན་གྱི་ཆར༔ དགྲ་བགེགས་བྱད་མར་ཕབ་ནས་གཏུབས་པ་འདི༔ དཔལ་ལྡན་ཞིང་སྐྱོང་ལྷ་ཚོགས་ཞལ་དུ་འབུལ༔ ཞིང་བཅུའི་དགྲ་བགེགས་བསྒྲལ་ཕྱིར་བཞེས་སུ་གསོལ༔ ཨོྃ་ཨཱཿཧཱུྃ་དགྲ་བགེགས་ཀྱི་མ་ཧཱ་མཱཾ་ས་རཀྟ་ཙིཏྟ་གོ་རོ་ཙ་ན་བྷ་སུ་ཏ་ལ་ཁ་ཁ་ཁཱ་ཧི༔ «ཚོགས་དངོས་གྲུབ་རོལ་བ་ནི༔» ཧོཿ ཆོས་དབྱིངས་མ་བཅོས་གཉུག་མའི་ངང་༔ འཁོར་འདས་ཟུང་འཇུག་རང་བཞིན་ཅན༔ ང་བདག་འཛིན་པའི་གཡའ་བྲལ་ནས༔ བདེ་སྟོང་ཡེ་ཤེས་ངང་དུ་རོལ༔ སརྦ་སིདྡྷི་ཕ་ལ་ཨ་ལ་ལ་ཧོཿ «དེ་ནས་ལྕགས་ཟངས་སྣོད་དུ་ལྷག་མ་བཞག་ལ༔» ཧཱུྃ༔ དཔལ་ལྡན་ཡེ་ཤེས་མགོན་པོའི་བཀའ་ཉན་པ༔ དྲེགས་པའི་ལས་བྱེད་གནོད་སྦྱིན་སྲིན་པོ་དང་༔ གིང་དང་གཤིན་རྗེ་རོ་ལངས་དུར་ཁྲོད་བདག༔ འགྱུ་བའི་ཕོ་ཉ་གནས་ཉུལ་ལྷག་སྡུད་མ༔ ནག་པོ་དུས་བདག་མཚན་མོ་རྒྱུ་བ་སོགས༔ མི་སྡུག་གཟུགས་འཆང་ཧ་ཧའི་གད་མོ་སྒྲོག༔ དུར་ཁྲོད་ནགས་འདབས་རྟེན་བཅས་དཀྱིལ་འཁོར་སྐྱོང་༔ རྣལ་འབྱོར་དྲོད་ཉུལ་སྣང་འབྱེད་ལས་བྱེད་མ༔ སྔོན་ཚེ་གསང་བདག་གཏུམ་པོའི་བཀའ་བཞིན་དུ༔ ལྷག་མ་བཞེས་ལ་བསྟན་པ་རྒྱས་པར་མཛོད༔ ཨོྃ་མ་དུན་ཤག་བྷྱོ་ཁ་ཁ་ཁཱ་ཧི༔ «དེ་ནས་བསྐུལ་པ་ནི༔» ཧཱུྃ༔ ཕོ་བྲང་ཆེན་པོ་དཔལ་གྱི་ཙཱ་རི་ནས༔ བསྟན་པའི་ལས་མཛད་བདུད་མགོན་ནག་པོ་ཆེ༔ ཁྲག་འཐུང་སེང་གདོང་ཡབ་ཡུམ་དབྱིངས་ནས་བཞེངས༔ ལས་བྱེད་བམ་རོ་ཕོ་མོ་དབྱིངས་ནས་བཞེངས༔ སྡེ་བརྒྱད་དྲེགས་པ་ཡང་འཁོར་དབྱིངས་ནས་བཞེངས༔ ཤ་ཁྲག་དམར་གྱི་གཏོར་མ་འདི་བཞེས་ལ༔ དེང་འདིར་དམོད་པའི་ལས་ལ་རྒྱུད་བསྐུལ་ནས༔ ཁྲག་འཐུང་ལས་བྱེད་ཕོ་ཉའི་ཚོགས་རྣམས་ཀྱིས༔ ཞིང་བཅུའི་བསྟན་དགྲ་རྣལ་འབྱོར་སྒོས་དགྲ་རྣམས༔ སྟེང་འོག་ཕྱོགས་མཚམས་གནས་ཡུལ་གར་མཆིས་ཀྱང་༔ རྦད་པའི་ལྷ་སྲུང་གཉན་པོས་སྒྲོལ་བར་མཛོད༔ གནམ་ལྕགས་ཐུན་དང་ཧ་ལའི་དུག་ཆེན་གྱི༔ ངད་འབར་གདུག་པའི་མཚོན་ཆེན་ཟོར་མདའ་ཡིས༔ མ་རུངས་བྱད་མའི་སྙིང་ལ་མཱ་ར་ཡ༔ དགྲ་བགེགས་དབང་པོ་ལྔ་ལ་ཁ་ཁཱ་ཧི༔ ཞིང་བཅུ་དགྲ་བགེགས་ཐམས་ཅད་ཧ་ན་ཧ་ན་མ་ཐ་མ་ཐ་ཧཱུྃ་ཕཊ྄་བྷྱོ་བྷྱོ་ཟློག་ཟློག༔ «དེ་ནས་ཆད་མདོ་ནི༔» ཧཱུྃ༔ སྔོན་ཚེ་འོག་མིན་ཆོས་དབྱིངས་ཁྱབ་བརྡལ་དུ༔ ཀུན་བཟང་རྡོར་འཆང་སྣང་མཐའི་ཆོ་རོལ་ལས༔ རིགས་ལྔའི་ཞིང་དུ་ཆོས་སྐུའི་ལོངས་སྐུ་ལ༔ འཁོར་འདས་དབྱིངས་རིག་གཉིས་མེད་རྩལ་འཕོས་ཚེ༔ ཆོས་སྐུ་ལོངས་སྐུ་གཉིས་སྣང་སྒྱུ་མ་བཞིན༔ ཤ་ཁྲག་དམར་གྱི་གཏོར་མ་འདི་བཞེས་ལ༔ ལོངས་སྐུ་ཆོས་སྐུ་ཐོག་གྲོལ་ཕྲིན་ལས་མཛོད༔ ཧཱུྃ༔ དེ་འོག་ལྕང་ལོ་ཅན་དང་མ་ལ་ཡ༔ རྡོར་སེམས་སྤྱན་གཟིགས་དགའ་རབ་ཕྱག་རྡོར་གྱིས༔ ལོངས་སྐུའི་སྤྲུལ་སྐུ་ཕྲིན་ལས་རྩལ་བསྟན་ནས༔ སྣང་མཆེད་ཐོབ་པ་མཆེད་ཐོབ་ངོས་སྤྲད་ནས༔ བདེ་བ་མ་ལ་སྟོང་པའི་བུ་རྫོགས་ལྟར༔ ཤ་ཁྲག་དམར་གྱི་གཏོར་མ་འདི་བཞེས་ལ༔ སྤྲུལ་སྐུའི་ལོངས་སྐུའི་རྩལ་སྣང་ཤེས་པར་ཤོག༔ ཧཱུྃ༔ དེ་འོག་རྔ་ཡབ་དཔལ་གྱི་ཙཱ་རི་ཊ༔ སྤྲུལ་སྐུའི་རོལ་པ་ཉིད་སྤྲུལ་བསྟན་པའི་ཚེ༔ གཟུགས་སྣང་སྨིག་རྒྱུ་ལ་བཟླ་ངོ་སྤྲད་ནས༔ དེ་ཉིད་ཞི་ཁྲོ་རང་རྩལ་ཆོ་འཕྲུལ་བཞིན༔ ཤ་ཁྲག་དམར་གྱི་གཏོར་མ་འདི་བཞེས་ལ༔ གདོས་གཟུགས་མཚན་མ་སྤྲུལ་སྐུར་ཡེ་གྲོལ་མཛོད༔ ཧཱུྃ༔ དེ་འོག་ཤ་སྟག་གཅིག་ཏུ་མ་ངེས་ཀྱང་༔ ཙཱ་རི་ཡེ་ཤེས་འཁོར་ལོའི་ཕོ་བྲང་དུ༔ རིག་འཛིན་ཐོད་ཕྲེང་ཆེན་པོས་བཀའ་བསྒོས་ནས༔ གསང་སྔགས་བསྟན་པ་སྐྱོང་བའི་གཉེར་བྱང་གཏད༔ རྗེས་འཇུག་ཅི་བཅོལ་བསྒྲུབ་པའི་ཐ་ཚིག་ཏུ༔ ཞིང་སྐྱོང་ཁྱོད་ཀྱིས་ཁས་བླངས་དམ་བཅས་བཞིན༔ ཤ་ཁྲག་དམར་གྱི་གཏོར་མ་འདི་བཞེས་ལ༔ རིག་འཛིན་སྒྲུབ་པའི་ཕྲིན་ལས་འགྲུབ་པར་མཛོད༔ ཨོྃ་མ་ཧཱ་ཀཱ་ལ་ཀྵེ་ཊ་པཱ་ལ་སརྦ་བ་སུ་ར་ཧཱུྃ་སིཾ་ཧ་མུ་ཁ་བཾ་ཌཱཀྐི་ཏྲི་ཏྲི་ཨ་ཡ་མ་དུ་རུ་ཙ་ཤ་ན་ས་མ་ཡ༔ ཀ་ལ་ཀརྨ་ཤྲཱི་ཡ་སརྦ་བྷ་ལིངྟ་ཡེ་མེ་གྷ་པཱུ་ཛ་ཨཱཿཧཱུྃ་སརྦ་ཁཱ་ཧི་སྭཱ་ཧཱ༔ «དེ་ནས་བརྟན་མ་སྐྱོང་བ་ནི༔» བྷྱོ་བྷྱོཿ བདུད་དང་མུ་ལས་བཤོས་པའི་བུ་མོ་བཞི༔ གཡང་གཞིའི་གོས་གྱོན་སྤུ་གྲི་བྷནྡྷ་ཐོགས༔ དོམ་དྲེད་འཕར་བ་གཅན་སྤྱང་རོ་ཟན་ཞོན༔ ལྷ་དང་གནོད་སྦྱིན་བཤོས་པའི་བུ་མོ་བཞི༔ སྟག་ཕོད་གོས་གྱོན་ལྕགས་ཀྱུ་ཞགས་པ་ཐོགས༔ ཁྱུང་འབྲུག་སེང་སྟག་རྩལ་ཆེན་རྫོགས་ལ་ཞོན༔ གཡའ་སྤང་ཀླུ་ལས་བཤོས་པའི་བུ་མོ་བཞི༔ དར་ཚོན་བཀླུབས་ནས་མདའ་དར་བུམ་པ་ཐོགས༔ གཡག་དཀར་ཁྱུ་མཆོག་ཆུ་གླང་ལུག་ལ་ཞོན༔ གཡའ་གངས་ནགས་ཆུ་སྤང་ལྗོངས་མཁའ་སོགས་རྒྱུ༔ མ་ངེས་ཆ་ལུགས་སྒྱུ་མའི་གར་རྩེད་ལྟར༔ དཀྱིལ་འཁོར་ཕྱི་ནང་གསང་གསུམ་དབེན་རི་སྲུང་༔ ཁྱད་པར་དམ་ཚིག་ཅན་གྱི་བྱ་ར་བྱེད༔ བསྟན་སྐྱོང་ཡ་མ་ཉེར་བཞིའི་སྲུང་མ་རྣམས༔ ཤ་ཁྲག་དམར་གྱི་གཏོར་མ་འདི་བཞེས་ལ༔ འཛམ་གླིང་བོད་ཁམས་ཆོས་ལ་འགོད་པ་དང་༔ གསང་སྔགས་བསྟན་པའི་ཆོས་སྲིད་རྒྱས་མཛད་ནས༔ དཔལ་ལྡན་རྙིང་མར་གྲགས་པའི་བསྟན་པ་སྲུངས༔ དགེ་ལེགས་བཀྲ་ཤིས་འཕེལ་བའི་ཕྲིན་ལས་མཛོད༔ དུ་པྲ་མ་ཡཀྵ་ཏིང་ཏིང་མ་ཏྲི་ལེ་ལེ་ཡ་ཛ་བྷ་ལིངྟ་ཁ་ཁ་ཁཱ་ཧི༔ «དེ་ནས་དངོས་གྲུབ་ལེན་པ་ཉེར་མཁོ་ནི༔» ཧཱུྃ༔ ཁྱབ་བརྡལ་རོལ་པའི་ཆོ་འཕྲུལ་འདུལ་དཀའི་གཉེན༔ འབར་བའི་གཟི་བྱིན་ནུས་པའི་དཔུང་ཆེན་གཡོ༔ ཆེ་བའི་ལྷ་བཅས་སྲིད་གསུམ་གདོད་མའི་དབྱིངས༔ ཟླ་མེད་དཔའ་བོ་ཁྱོད་ཀྱི་སོར་རྩེའི་ཁྱོན༔ ངེས་པར་ཁྱབ་པའི་ཤུགས་དང་གཡོ་བའི་སྟོབས༔ མི་ཤིགས་རྡོ་རྗེའི་གུར་དུ་བདག་བསྐྱལ་ནས༔ ནམ་ཡང་སྣང་སྲིད་དབང་དུ་སྡུད་པ་ཡི༔ འགྲོ་འདུལ་ཐབས་ཀྱིས་སྐྱོང་བའི་དངོས་གྲུབ་ཞུ༔ འབྱོར་དྲུག་ལེགས་ཚོགས་བསྟན་པ་རྨད་བྱུང་བའི༔ འདོད་དོན་ཆར་བཞིན་འབེབས་པར་མཛད་དུ་གསོལ༔ ཨོྃ་སརྦ་པ་ཤཾ་ཀུ་རུ་སིདྡྷི་ཕ་ལ་ཡེ་སྭཱ་ཧཱ༔ «ཞེས་དངོས་གྲུབ་ཀྱི་གྲོགས་གང་འཐད་ཅེས་པའོ༔ དེ་ནས་སྐབས་སུ་བབ་ཚེ་རྟ་བྲོའི་ཆ་ལག་ནི༔» ཧཱུྃ༔ རི་རབ་རྡོ་རྗེའི་རྨང་གཞི་རུ༔ དབང་ཆེན་ཕོ་བྲང་འདེབས་པའི་ཕྱིར༔ ས་འདུལ་རྡོ་རྗེའི་བྲོ་ར་བཅག༔ རྔམ་སྟབས་གར་གྱི་བརྟུལ་ཞུགས་ཀྱིས༔ ས་སྲི་ཕོ་མོ་དམ་ལ་བཏགས༔ ཕོ་བྲང་བསྐྱེད་རྫོགས་མཐའ་རུ་ཕྱིན༔ དེ་བཞིན་བྲོ་བར་དམ་མ་གཡེལ༔ ཧཱུྃ༔ མ་ཏྲཾ་བསྒྲལ་བའི་ས་གཞི་ལ༔ ཡེ་ཤེས་མགོན་པོའི་ལས་ཚོགས་བཀྲམ༔ དམར་ཆེན་གཏོར་མའི་ཐོད་མཁར་བརྩེགས༔ ལས་ཆས་ནག་པོ་སེང་གདོང་བསྐུལ༔ དྲེགས་པ་སྡེ་བརྒྱད་ཕོ་ཉར་རྦད༔ བཟློག་ཟོར་སྤུ་གྲི་ལས་མཐའ་རུ༔ སྒབ་འདྲེ་དམ་སྲི་འདུལ་བའི་ཕྱིར༔ སྔགས་འཆང་དམོད་པའི་ཆས་དགུ་སྤྲས༔ གཏུམ་རྔམ་གཤེ་བའི་འགྱིང་འགྲོས་བྲོ༔ ཕྱག་མཚན་མཚོན་ཆ་བསྣམས་པ་ཡིས༔ མཱ་ར་ཡ་ཡི་རྒྱུད་བསྐུལ་ལས༔ དམ་སྲི་དམ་ལ་བཏགས་པའི་ཕྱིར༔ ཆེམ་ཆེམ་ཁྲོ་བོ་འབར་བའི་བྲོ༔ མནན་མནན་ཁྲོ་མོ་དགྱེས་པའི་བྲོ༔ ལམ་ལམ་སྡེ་བརྒྱད་མྱུར་འགྲོས་བྲོ༔ དགྲ་བགེགས་དཔུང་འཇོམས་ཧཱུྃ་ཧཱུྃ་ཕཊ྄ཿ བྷྱོ་བྷྱོ་བཟློག་ཅིག་མཱ་ར་ཡ༔ «ཞེས་པས་བྲོ་བརྡུང་༔ རྔ་ཆང་ལ་སོགས་ཅི་བདེར་འགྱེད༔ དེ་ནས་བཀྲ་ཤིས་མེ་ཏོག་ནི༔» ཧཱུྃ༔ གནས་ཆེན་ཉི་ཤུ་རྩ་བཞི་ཨ་ཙི་ཏ༔ རབ་འཇིགས་ཙིཏྟ་འབར་བ་འཁོར་ལོའི་བདག༔ ལ་ལ་རཱ་སའི་དབང་སྒྱུར་ནག་པོ་ཆེ༔ ཀྵེ་ཊ་པ་ལ་གཙོ་འཁོར་བཀྲ་ཤིས་ཤོག༔ «དེ་ནས་དཀྱིལ་འཁོར་བསྡུ་བ་ནི༔» ཧཱུྃ་མཎྜ་ཙཀྲ་ཙ་ཏུརྟ་ཧེ་ཛྙཱ་ན༔ ཨ་ནུ་དྷ་ར་སརྦ་དྷརྨ་ཌཿཨཱཏྨ་ཀོ྅་ཧཾ་སརྦ་ག་ག་ཨཿསྭ་བྷཱ་ཨ་ཏི་མུ་ཡེ་ཨ་ཧཾ་ཧོཿ «ཞེས་བསྔོ་སྨོན་ནི༔» ཧོཿ མཁྱེན་བརྩེའི་མཁའ་ལ་རྒྱས་པའི་ཤེས་རབ་མཚོན༔ མ་རིག་ནད་རླུང་འཐུག་པོའི་གླིང་དུ་བསྣུན༔ བཏོལ་བའི་མཐོངས་སྐར་སྐྱེ་འགྲོའི་བསྐྱེད་དུ་བསྔོ༔ ཆོས་དབྱིངས་མ་མ་དྭངས་པའི་བསིལ་ཡབ་ཀྱི༔ གཤེར་བ་པདྨའི་གྲོགས་བཞིན་རབ་དཀར་མདངས༔ བྱང་ཆུབ་གདེངས་ཀ་འཁྱིལ་བའི་རླབས་ཕྲེང་ཉི༔ སྲིད་ཞིར་མི་གནས་ཕུན་ཚོགས་གཉེན་དུ་ཤོག༔ «ཅེས་པ་འཁོར་གསུམ་ཡོངས་དག་ཚོགས་ཆེན་གྱི་ས་ལ་རབ་ཏུ་གཞོལ་བའི་འདུན་པ་དང་དུ་བསུ་ཞིང་༔ ཉོན་མོངས་ལོག་ལྟའི་སྤུ་གྲི་བྱུར་ལག་ཅན་དབེན་པའི་ཕ་མཐར་བསྐྲད༔ རྗེས་ཤེས་དག་པ་རྣམས་ངེས་ཀྱི་བཙུན་མོ་ཡིད་དུ་བླང་ཞིང་བག་མེད་རྒྱལ་འགོང་གྱི་རྣམ་རྟོག་སོ་མ་ཉམས་པའི་ཁེངས་ལོག་ཐམས་ཅད་འབྱུང་པོ་བཅལ་དུ་ཡས་རྫོང་བ་ལྟར་ཕྱོགས་སུ་བསྐྱལ༔ ཕྱུང་རྡེག་ལས་ཚོགས་འདི་ཀ་སྤུ་གྲིའི་ཆ་ལག་ལྟར་བག་ཡོད་ཀྱིས་འཆང་བ་གནད་དུ་གོ༔ གཅེར་བུའི་རལ་ཁ་ངེས་པར་བྱོལ་ལ་གཡར་དམ་ཅི་ཆེར་གཉེར་བར་བྱ༔» ས་མ་ཡ༔ «གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ ཁོ་བོ་ཨོ་རྒྱན་རྩ་གསུམ་གླིང་པས་མེ་སྤྲེལ་ལོར་གདན་དྲངས་ཆུ་བྱི་ལོར་གནས་ཆེན་སྨུག་པོ་ལྷ་ཞོལ་དུ་ཤོག་སེར་ལས་བསྒྱུར་བའོ། བསྐུལ་བ་པོ་ནི་རླངས་ཆེན་དཔལ་སེང་གི་གདུང་ལས་འཁྲུངས་པའི་དགེ་བཤེས་ཡོངས་སུ་གྲགས་པ་ཡེ་ཤེས་རྒྱལ་མཚན་གྱིས་མཎྜལ་ཕུན་སུམ་ཚོགས་པ་ཕུལ་བས་ཞག་གཅིག་ལ་རྟེན་འབྲེལ་ཆེར་འགྲིགས་སོ། །སརྦ་མངྒ་ལཾ།། །། »